Texte reproduit d’après a. Ansericus*, Dei gratia archiepiscopus Bisuntinus, omnibus fidelibus in perpetuum. Notum fieri volumus futuris atque presentibus quod Divionenses Sancti Benigni monachi, in praesentia domni Guidonis* Viennensis archiepiscopi, sedis apostolicae vicarii, clamorem fecerunt in concilio Divionensi adversus Humbertum*, filium Gualcherii* Salinensis, quod unum michium cum caldaria apud villam Salinis eis injuste atque violenter eripiebat. Unde nos, ex praecepto ejusdem legati praefatum Humbertum commonentes, ad justitiam persequendam Bisuntium venire fecimus. Auditis autem utriusque partis actionibus seu ratiociniis, inde judicium fieri, de consensu partium, fecimus. Sed, antequam judicium recitaretur, nos, qui magis pacem quam judicium diligimus, eumdem Humbertum qui nimirum causae suae infirmitatem noverat et ipsos monachos qui, nihilominus pacem quam pecuniam amantes, malunt semel dare sua parva temporalia quam multa semper pridem suis in perpetuum posteris profutura, ad hoc nostra commonitione perduximus, ut mallent causam amicabili compositione pacifice terminare quam judicialis sententiae laboriosa executione. Complacuit itaque inter eos, ut monachi sex marcas argenti darent Humberto, et ipse eis ex integro eamdem caldariam seu michium guerpiret et perpetuo possidendum ecclesiae beati Benigni concederet, sicut nos et ipsi monachi melius intelligeremus, ad profiquum ecclesiae; et hoc ipsum eodem modo patrem suum Galcherum et filium suum item Galcherum* laudare faceret et guerpire. Facto itaque hoc guerpimento, Humbertus promisit in manu nostra quod dictum guerpimentum fideliter exequeretur, et firmiter hoc pactum atque pacifice teneret in perpetuum. Nos vero, nostri auctoritate officii, interdiximus ne quis amplius Sancti Benigni monachos de hac re inquietare presumat. Si qui[s] ergo, hujus paginae tenore cognito, temere contra ire tentaverit, tandiu se excommunicationi subjacere cognoverit, quandiu ad satisfactionem venire distulerit. Ut autem praesens charta firmiorem obtineat vigorem, sigilli eam nostri impressione et subscriptis testium nominibus jussimus insigniri. S. Hugonis*, abbatis Sancti Vincentii. S. Bruchardi*, cantoris sancti Johannis, archidiaconi. S. Manasses* archidiaconi. S. magistri Garlanni*. S. Willelmi* de Rollans. S. Richardi* de Montefalconis. S. Pontii* de Roca. S. Pontii Luci. S. Bernardi de Rollans. Data per manum Petri*, precentoris et cancellarii Bisuntinae ecclesiae, sexto idus maii.